陪寧極回馬上作
作者：韓維
朝代：宋

paragraphs: 我有龍陽約，垂駕輒復停。
念與高士期，不宜後其行。
春風三月尾，澗谷花草明。
尋花踏幽草，南出山脚青。
婆娑一古樹，是曰先生庭。
館我茅檐下，山瓢日夕傾。
摘林飣朱實，掘竹羞紫萌。
朝聽谷禽響，夜對山月清。
高論簡以正，疏懷淡無營。
徒知服深遠，難用一善名。
維也少頑鈍，幾爲世網嬰。
一親德義游，頗見外物輕。
門牆倘可依，他時來執經。